Keskusjärjestöjen solmima kilpailukykysopimus törmäsi PAM-liitossa myös poliittisen valtataisteluun. Sopimuksen hylännyt PAMin kakkosjohtaja lietsoi jo viime kesänä sotaa porvarihallitusta vastaan.

Ammattiliitto PAMin järjestöpäällikkö Niina Koivuniemi tunnetaan uhmakkaista lausunnoistaan. TERO LEPONIEMI / PAM

PAMin vasemmistoliittolaiset nostivat kesäkuussa liiton järjestöpäälliköksi ja Pamin puheenjohtajan henkilökohtaiseksi varahenkilöksi Niina Koivuniemen, joka karaistui tiukaksi ay-pomoksi liiton Tampereella sijaitsevan aluetoimiston esimiehenä.

Koivuniemi piti uhmakkaan kiitospuheen liittokokouksessa tultuaan valituksi PAMin avainpaikalle.

PAMin virallinen tiedote kertoo olennaisen. Koivuniemellä oli viesti Juha Sipilän (kesk) hallitukselle.

- Nyt jos koskaan tarvitaan yhteistä punaista vasemmistoa. Oikeisto, me laitamme teille kampoihin. Meinaatteko te aivan oikeasti kokeilla, onko meillä joukkovoimaa, Koivuniemi oli PAMin tiedotteen mukaan varoittanut maan uutta hallitusta.

Koivuniemen puheessa kaikuivat luokkataisteluhenkiset iskulauseet, jotka olivat työpaikkojen arkipäivää 30 tai 40 vuotta sitten.

Kirposiko ote?

PAMin hylättyä kilpailukykysopimuksen työmarkkinapamput ovat päät pyörällä ihmetelleet, miksi PAMin hallitus käveli pitkäaikaisen puheenjohtajansa, sosiaalidemokraattien Ann Selinin yli.

Selin kannatti sopimuksen hyväksymistä. Hän on sopimuksen kummitäti. Selin käyttää valtaa SAK:n työvaliokunnassa, joka käytännössä päättää keskusjärjestön tärkeimmät asiat. Selin on myös ammattiliittojen uuden keskusjärjestön pääarkkitehdeista sekä ison kansainvälisen liiketyöväenliiton puheenjohtaja.

Jotkut epäilevät, että Selinin ote PAMista on kirvonnut hänen keskittyessään kansainvälisiin luottamustehtäviinsä ja SAK:n edunvalvontaan. PAMin radikaalit ovat saattaneet käyttää tilannetta hyödykseen.

Puheenjohtaja on voitu pitää tietämättömänä pinnan alla kyteneestä jäsenistön tyytymättömyydestä, jota vasemmistoliiton radikaalit ovat ruokkineet.

PAM on suurin ammattiliitoista, mutta jäsenrakenteeltaan se on pehmeä. Jäseninä on paljon nuoria, joille PAM on läpikulkuliitto väliaikaisessa ammatissa siivoojana tai kaupan kassana.

Nuoret eivät ole poliittisesti kovin aktiivisia, minkä vuoksi he voivat olla muita alttiimpia poliittiselle myyräntyölle.

Pääministeri Juha Sipilän (kesk, myös kuvassa kesk.) hallitus ei herätä luottamusta PAMin vasemmistoliittolaisen siiven keskuudessa. Kuvassa Sipilän lisäksi työ- ja oikeusministeri Jari Lindström (ps) ja valtiovarainministeri Alexander Stubb (kok, oik.) hallituksen ja työmarkkinakorporaatioiden infossa viime syksynä. JENNI GÄSTGIVAR

Militantti kiivailija

Puheidensa perusteella PAMin kakkosjohtaja Koivuniemi on militantti. Syyskuussa maan hallitusta vastaan suunnattua mielenosoitusta hän kiivaili " palkansaajien puolustussodan ensimmäiseksi vastaiskuksi " .

Mielenosoituksen tiimellyksessä hän antoi Kauppalehdelle lausunnon, jonka voi ymmärtää väkivallan hyväksyväksi.

Lehti oli pyytänyt Koivuniemeltä kommentin startup-tapahtuma Slushin yhteisössä virinneestä ideasta pitää esimerkiksi Citymarketit auki vapaaehtoisvoimin. Koivuniemi tuomitsi ajatuksen.

- Tällaista suunnittelevat eivät ole ehkä miettineet tekojensa seurauksia. Jos joku rikkuritoimintaa yrittää, niin siellähän voi saada vaikka köniinsä, Koivuniemi oli Kauppalehden mukaan varoittanut.

Helsinkiin puuhataan ensi viikoksi jälleen mielenosoitusta hallitusta vastaan. PAMin ammattiosastoja Helsingistä, Turusta ja Tampereelta osallistuu mielenosoituksen järjestelyihin.